O‘zbekiston Prezidenti MDH kuzatuvchilar missiyasi rahbarini qabul qildi

25.10.2021
O‘zbekiston Respublikasi Prezidenti Shavkat Mirziyoyev 25-oktabr kuni Mustaqil Davlatlar Hamdoʻstligi kuzatuvchilarining mamlakatimizdagi missiyasiga boshchilik qilayotgan MDH Ijroiya qoʻmitasi raisi – Ijrochi kotibi Sergey Lebedevni qabul qildi.
Uchrashuv avvalida MDH Ijroqoʻmi raisi davlatimiz rahbarini O‘zbekiston Respublikasi Prezidenti saylovida ishonchli gʻalabaga erishgani bilan samimiy qutlab, mamlakatimiz farovonligi va ravnaqini ta’minlash yoʻlidagi faoliyatiga katta muvaffaqiyatlar tiladi.
O‘zbekistonda saylov qonunchiligi va saylov tartibotlarini rivojlantirishda sezilarli yutuqlarga erishilgani alohida ta’kidlandi.
MDH doirasidagi oʻzaro manfaatli hamkorlikni kengaytirish masalalari koʻrib chiqildi.
Davlatimiz rahbari O‘zbekiston Hamdoʻstlik makonida, eng avvalo iqtisodiy yoʻnalishda amaliy hamkorlikni mustahkamlashning qat’iy tarafdori ekanini ta’kidladi.
Xususan, tashkilotning shu oyda videoanjuman shaklida oʻtkazilgan yubiley sammiti yakunida erishilgan kelishuvlarni amalga oshirishga alohida e’tibor qaratildi.